Gorka Hermosa

**Gorka Hermosa Sánchez** (Urretxu, Gipuzkoa, 1976ko apirilaren 29a) konpositore, akordeoilari, irakasle eta idazle gipuzkoarra da. Bere lanak Europako, Estatu Batuetako, Brasilgo edo Hego Koreako 40 orkestrak baino gehiagok interpretatu dituzte, hala nola Berliner Symphoniker orkestrak.

## Biografia 
8 urterekin hasi zen solfeo-eskolak jasotzen Zumarragan. 12 urterekin oraindik ez zuen musika-tresnarik aukeratu, herrian mugatuta baitzeuden, baina azkenean akordeoia hartzea erabaki zuen. Javier Ramos lehen irakaslearekin ikasi zuen Zumarragan. Ondoren, Thierry Paillet frantsesarekin eta, bi urteren buruan, Moskuko kontserbatorioko irakasle Friedrich Lipsekin ikasteko aukera izan zuen. Gasteizko Kontserbatorioan amaitu zituen akordeoiko goi-mailako ikasketak, ohorezko sariarekin.

1998an, Espainiako musikari gazteen lehiaketa bat irabazi zuen (Concurso Nacional de Jóvenes Intérpretes) eta, sari horri esker, RTVEren Orkestran bakarlari gisa aritzeko aukera izan zuen. 

2002an IlunaBar pop-rock taldea sortu zuen eta *Itxaroten* diskoa kaleratu zuten, aurretik Hemendik at! eta Ados taldeetan aritutako Edurne Arizu eta Stella Berzal abeslariekin, Jesús Prieto 'Piti' gitarra-jotzailearekin, Diego Martin bateria-jotzailearekin eta César Diez baxu-jotzailearekin*.* 

2004an *El repertorio para acordeón en el estado español* liburua argitaratu zuen Hauspoz argitaletxearekin. 2005az geroztik, Santanderko Jesús de Monasterio Kontserbatorioko akordeoi klaseen ardura hartu zuen. 2006an, Ediciones Nubero argitaletxea sortu zuen, eta hainbat musika-liburu argitaratu ditu, horietako hiru Hermosak berak idatziak: *Oposiciones para Acordeonistas*, *El acordeón en Cantabria* eta *El repertorio para acordeón en el estado español* liburuaren berrargitalpena. Bakarkako lehen diskoa *Tangosophy* izenburupean grabatu zuen urte hartan bertan, eta erritmo tradizional iberikoak batu zituen, hala nola, buleria, fandangoa edo jota.
[thumb|*En la línea del horizonte* dokumentalaren estreinaldiaren ondoren. [Roberto Orallo|Roberto Oralloren biografiari buruzko filma, Hermosaren musikarekin.]]
2012an, Unai Alonsoren *Oda a la fábrica abandonada* dokumentalean parte hartu zuen musikari gisa. 2013. urtean bere laugarren liburua argitaratu zuen Kattigara argitaletxearekin: *The accordion in the 19th century*. 

2013an eta 2014an CIA IMC-Unesco Composition Prize eskuratu zuen, Confédération Internationale des Accordéonistes-ek emandako saria. 2014. urtean bere bakarkako bigarren diskoa grabatu zuen, *Heterodoxia*, musikan emandako 25 urteen ospakizun gisa. Musika klasikoa jazzarekin, flamenkoarekin eta tangoarekin nahastu zuen. 2014, 2016 eta 2017an Confédération Mondiale de l'Accordéon-en International Composition Contest irabazi zuen. 2017an, Lukas Gogol poloniarrak Got Talent telebista-saioa irabazi zuen Hermosaren bi obrarekin. Finalerdietan *Anantango* jo zuen, eta azkenean *Ekia* erabili zuen. 2019an SizilianAccademia di Musica Hermosa zabaldu zen bere izenean. Urte berean, *Accordion Stars* aldizkari estatubatuarrarentzat munduko hamar akordeoilari maiteenen artean agertu zen. Urte horretan bertan *Ciaboga* traineruen munduari buruzko dokumentalerako musika sortu zuen, Iñaki Pinedozuzendariarena, eta 2022an berriz ere zuzendari berarekin kolaboratu zuen, *En la línea del horizonte* Roberto Orallori buruzko dokumental biografikoan.

2020an, Gipuzkoako sei enbaxadoreetako bat izendatu zuen Foru Aldundiak. 2021ean bakarkako hirugarren diskoa argitaratu zuen, *Fragilissimo*. Lan honek inpresionismoa, lan garaikideak, minimalistak, neotonalak eta herrikoiak nahasten ditu. Hurrengo urtean String Quartet-ekin batera jo zuen Siberian, eta bakarkako kontzertuak egin zituen Normandian eta Ostravan. Urte amaieran Sevillan estreinatu zuen Natalia Ericerekin batera Rumbo Rodari antzezlana eta, ondoren, Jon Maiaren disko-liburua. 2022an, Confédération Mondiale de l'Accordéonek (CMA) Gorka Hermosa International Composition Contest antolatu zuen Tianjinen. Nazioarteko akordeoi lehiaketa horretan, parte-hartzaileek artistaren lanak interpretatu behar zituzten. Urte horretan bertan, José Luis Montón gitarrista flamenkoarekin batera, *Flamenco Etxea 2* diskoa aurkeztu zuen, 2011an argitaratutako *Flamenco Etxea-*ren ondoren bien arteko bigarren lankidetza.

## Diskografia 
**Estudioko albumak**

* 2002: *Itxaroten* (Iluna bar taldearekin)
* 2006: *Tangosophy*
* 2011: *Flamenco Etxea* (José Luis Montónekin batera)
* 2014: *Heterodoxia*
* 2015: *Malandro Club* (Malandro Club taldearekin)
* 2017: *Ele, Lauaxeta-Lorca* (Jesús Prieto "Pitti" eta Jon Maiarekin batera)
* 2018: *Hezurbeltzak* (Hezurbeltzak taldearekin)
* 2019: *Atlantia Ë Ria* (Atlantia Ë Ria taldearekin)
* 2019: *Blanchard Strings* (Blanchard Strings taldearekin)
* 2021: *Fragilissimo*
* 2022: *Flamenco Etxea 2* (José Luis Montónen ondoan)

## Erreferentziak 
## Kanpo estekak 
* Webgune ofiziala